Meşterul Manole: adevărul din spatele mitului

miercuri, 30 martie 2016

Sâmbătă, 2 aprilie, Emilia Nicolaescu ne-a adus o nouă ediţie a emisiunii „Locuri, oameni şi comori” în care a mers pe urmele legendelor din jurul Meşterului Manole şi a Mănăstirii Curtea de Argeş. De la ora 18:30, la TVR 2, TVR HD şi TVR+.

Ediția este disponibilă online pe TVR+.

Meşterul Manole nu este doar un personaj de baladă sau eroul unei legende. Istoricii au dovedit că el a trăit în realitate, a fost căsătorit şi a avut chiar un copil, cât timp a trăit la Curtea de Argeş. Talentul său şi spiritul genial al lui Neagoe Basarab au dat naştere unei capodopere a arhitecturii medievale româneşti, iar istoria construcţiei Mănăstirii Curtea de Argeş este la fel de interesantă ca şi cea a personajelor acestui episod.

„În tinereţe, Neagoe Basarab a fost la studii în Italia şi la Constantinopol. La Constantinopol, sultanul Baiazid al II-lea îi încredinţează administrarea construcţiei unei moschei, sarcină de care el s-a achitat strălucit. Constructorul-şef al moscheii este Manoli din Niaesia, care apare, astfel, alăturat de Neagoe Basarab. Se pare că Manoli era armean, astfel explicându-se anumite elemente de arhitectură armeană şi georgiana din construcţia Mănăstirii”, explică directorul Muzeului Curtea de Argeş, istoricul Ştefan Dumitrache, într-un interviu.

Specialişti în istoria religiilor şi mitologie sau etnografie, precum Mircea Eliade, credeau că aceste legende au fost construite pe baza unor realităţi istorice, scrie ziarul Adevărul. „Sacrificiile de construcţie, oameni ucişi şi îngropaţi la temelia unor edificii sau persoane zidite de vii în pereţi sunt atestate de arheologi, prin descoperirea de schelete în zidărie sau la fundaţii. Aceste practici antice au fost se pare menţinute în Balcani în special până în până în Evul Mediu. Au fost descoperite schelete şi în zidurile cetăţii Bremen sau în edificii din Franţa începutul de Ev Mediu, care atestă zidirea ritualică a unei persoane”, adaugă publicaţia.

***

Locuri, oameni şi comori este o serie de 20 de episoade, care îşi propune dezvăluirea poveştii din spatele unei piese de muzeu sau a unui eveniment istoric. În spatele fiecărui lucru se află o poveste. Iar atunci când poveștile sunt despre comori, imaginația nu mai poate fi ținută în frâu.

Noua emisiune de pe postul TVR 2 dă viaţă unor exponate de muzeu. Ele nu pot vorbi explicit, dar aşteaptă resemnate ca cineva să le dezvăluie aventurile, importanţa şi semnificaţia. „Am descoperit locuri unice, oameni-eroi și comori fabuloase. În fiecare emisiune vom afla cum valori inestimabile ale istoriei naționale, au fost pierdute sau furate și cum multe dintre ele au fost recuperate și aduse acasă”, spune Emilia Nicolaescu, realizatoarea producţiei TVR.